SKRIFTLIG FORESPØRGSEL E-1566/00

af Bart Staes (Verts/ALE) til Rådet

(24. maj 2000)

Om: Afgiftsfordele ved dieselbrændstof

Mere end halvdelen af de biler, som i det sidste år er blevet solgt i Belgien, kører på dieselbrændstof. Hermed er Belgien efter Østrig det land, der har flest dieselkøretøjer. I de skandinaviske lande og Det Forenede Kongerige findes der næsten ingen biler, der kører på på dieselbrændstof.

Dieselemissionerne er ikke kun den største nitrogenoxidkilde, som er en af hovedårsagerne til de globale miljøproblemer, så som ozonforurening og sur nedbør. Emissionen fra sod og partikler er langt skadeligere. Inden for videnskabsjargonen taler man om PM10 (partikler, der er mindre end 10 mikrometer). Sodpartikler transporterer farlige stoffer, så som tungmetaller og kræftfremkaldende polycykliske aromatiske kulbrinter (PAK).

Dieselbrændstoffets succes i Belgien skyldes prisforskellen. Takket være de lave forbrugsafgifter, der holdes kunstigt nede, er diesel (± 10 BEF) billigere end benzin, selv om raffineringsudgifterne for diesel er højere end for benzin. Som følge af afgiftsfordelene for diesel har renere teknologier (magerblandings-benzinmotor) ingen eller få chancer.

1. Erkender Rådet, at dieselbrændstof er den største nitrogenoxidkilde? I benægtende fald hvad er Rådets videnskabelige argumenter for ikke at stemple dieselbrændstof som den vigtigste nitrogenoxid?

2. Erkender Rådet, at diesel er en af årsagerne til de høje sodemissioner (i det foreliggende tilfælde PM10)? I benægtende fald hvad er Rådets videnskabelige argumenter for ikke at stemple diesel som den vigtigste årsag til høje PM10-koncentrationer?

3. Finder Rådet afgiftsfordelene for dieselbrændstof i Belgien (jf. ovenfor) forenelige med en stræben efter renere teknologier, når denne ordning på ingen måde tilskynder til køb af renere teknologibiler i Belgien? I bekræftende fald med hvilke argumenter slår Rådet til lyd for afgiftsfordele for diesel, da denne ordning ikke tilskynder til købet af renere teknologibiler i Belgien? I benægtende fald hvilke foranstaltninger agter Rådet at træffe for at bringe afgiftsfordelene i forbindelse med dieselbrændstof til ophør?

Svar

(28. september 2000)

1. Rådet er udmærket klar over, at der er et problem med emissioner i form af nitrogenoxider og partikler. Det har sammen med Europa-Parlamentet efter den fælles beslutningsprocedure vedtaget direktiv 98/69/EF af 13. oktober 1998 om foranstaltninger mod luftforurening forårsaget af emissioner fra motorkøretøjer(1), der udgør endnu et væsentligt skridt i retning af begrænsning af sådanne emissioner.

Med hensyn til supplerende foranstaltninger i tiden fremover opfordres Kommissionen i dette direktiv til at fremsætte yderligere forslag til bestemmelser, der skal træde i kraft efter 2005, vedrørende

- bidraget fra mulige foranstaltninger, herunder vedrørende brændstoffer og køretøjer, til at nå Fællesskabets mål for luftkvalitet på længere sigt, under hensyntagen til den teknologiske udvikling og resultaterne af ny forskning i luftforurening, herunder partiklers indvirkning på menneskers sundhed

- de praktiske muligheder for lokale foranstaltninger til reduktion af motorkøretøjsemissioner; det bør i denne forbindelse vurderes, i hvor høj grad transportpolitiske og andre foranstaltninger som trafikpolitik, offentlig transport i byerne, forbedret inspektion og vedligeholdelse samt bilskrotningsordninger kan medvirke hertil

- den særlige situation for kontrollerede bilparker og mulighederne for at nedbringe emissionerne ved, at disse biler bruger brændstoffer med meget strenge miljømæssige specifikationer.

2. De afgiftsfordele for diesel, som det ærede medlem omtaler, bygger på Rådets direktiv 92/82/EØF af 19. oktober 1992 om indbyrdes tilnærmelse af punktafgiftssatserne for mineralolier. Rådet kan kun overveje at ændre denne lovgivning på grundlag af et forslag fra Kommissionen. Rådet har ikke fået forelagt noget forslag herom.

(1) EFT L 350 af 28.12.1998.